Manhattan

Manhattan, conocida na so zona d'influyencia como The City, ye'l más pequeñu y más densamente pobláu de los 5 distritos metropolitanos (boroughs) de la ciudá de Nueva York, n'Estaos Xuníos. Ye'l nucleu del área metropolitana de Nueva York, y coestensivu col condáu de Nueva York (New York County), ún de los orixinales del estáu homónimu. Manhattan ye'l centru económicu y alministrativu de la ciudá, el so llugar de nacimientu y el que-y da la so identidá cultural. El distritu abarca'l territoriu de la islla de Manhattan, que ta arrodiada polos ríos Hudson, East y Harlem, y dellos isllotes de la so rodiada. Tamién inclúi Marble Hill, un pequeñu barriu qu'anguaño pertenez al continente; foi separtáu del restu de Manhattan pola Canal del Harlem (Harlem Ship Canal) y posteriormente conectáu, mediante rellenu artificial del territoriu,al Bronx. La islla divídese informalmente en sentíu norte-sur en trés partes: Lower, Midtown y Upper Manhattan (Manhattan Baxu, Mediu y Altu). Manhattan tien sío descrito como la capital cultural, financiera, del entretenimientu y de los medios de comunicación del mundu, y ye la sede tamién de les Naciones Xuníes. Wall Street, nel Distritu Financieru del Lower Manhattan, fai de la ciudá la más poderosa económicamente del mundu y el centru financieru principal del planeta: Manhattan ye la sede de les dos mayores bolses de valores del mundu por capitalización de mercáu: el New York Stock Exchange and NASDAQ.. Munchos conglomeraos mediáticos multinacionales tienen tamién la so sede nel distritu, que les sos calles tienen sío l'escenariu de milenta películes, series de televisión y llibros. Los precios de los inmuebles tán ente los mayores del mundu: tien estimáose'l valor de la islla, incluyíes les sos propiedaes inmobiliaries, en más de trés billones de dólares (2013); los precios medios de venta de propiedá residencial yeren de 17.000 dólares per metru cuadráu (2018); y los llocales de la Quinta Avenida, nel Midtown, son los llocales comerciales más caros del mundu, con un preciu mediu de 32.000 dólares per metru cuadráu en 2017. Manhattan nació como puestu comercial: colonos de les Provincies Xuníes de los Países Baxos fundáronlu en 1624 nel Baxu Manhattan, y diéron-y el nome de Nueva Ámsterdam en 1626. El puestu, y les tierres de la so rodiada, pasaron a manes britániques en 1664, y recibieron el nome de Nueva York dempués de que'l rei Carlos II d'Inglaterra concediéra-y estes tierres al so hermanu, el duque de York. Nueva York, que tien el so centru en Manhattan, foi capital de los Estaos Xuníos de 1785 a 1790. Manhattan convirtióse nún borough demientres el procesu de consolidación de Nueva York de 1898, pol que s'incorporaran a la ciudá los terrenos de Brooklyn, la fastera occidental del condáu de Queens y Staten Island. La parte del Bronx asitiada al oeste del ríu Bronx fora anexonada a la ciudá en 1874, y la oriental en 1895. El condáu de Nueva York, qu'abarca'l territoriu del distritu de Manhattan, ye'l más pequeñu de tol territoriu continental d'Estaos Xuníos, el segundu de tol país (namái'l condáu de Kalawao, en Ḥawai, ye más pequeñu) n'estensión y el más densamente pobláu. La so densidá, de 18.154 hab/km² (1.694.251 habitantes nos sos 59,13 km² d'estensión en 2020), ye la mayor de cualesquier ciudá d'Estaos Xuníos, y una de les mayores del mundu. Nos díes llaborables el númberu de persones qu'aporten a ella a trabayar faen aumentar la so población a más de 3,9 millones de persones, esto ye, 65.600 hab/km². Si fora una ciudá independiente, sería la sesta mayor del país. Manhattan ye'l destín preferente de los millones de turistes que visiten Nueva York cada añu (62,8 millones en 2017), una y bones trés de les 10 atracciones turístiques más visitaes del mundu alcuéntrense nella: Times Square, Central Park y la estación de ferrocarril Grand Central Terminal.. Tien pontes (les de Brooklyn, Manhattan, Williamsburg, Queensboro, Triborough y George Washington), túneles (Holland y Lincoln), rascacielos icónicos (Empire State Building, Chrysler Building y One World Trade Center), y parques como Central o The Battery. En Chinatown vive la mayor concentración de persones d'orixe chinu del hemisferiu occidental, y Stonewall Inn, nel barriu de Greenwich Village, ye consideráu'l llugar de creación del modernu movimientu LGTB. La ciudá ye la sede del gobiernu de la ciudá, y sede de bien d'universidaes; varies d'elles (Columbia, Nueva York, Cornell y Rockefeller) tán ente les 40 meyores del mundu. Referencies Enllaces esternos Wikimedia Commons acueye conteníu multimedia sobre Manhattan. Sitiu web oficial (n'inglés) Manhattan n'OpenStreetMap. Manhattan n'OpenWeatherMap Semeyes de la ciudad de Nueva York Galería ' Manhattan ' en Blancu y Negru Semeyes de Manhattan Visita aérea de tolos barrios de Manhattan en semeyes (enllaz rotu disponible n'Internet Archive; ver l'historial y la última versión).